濡須山頭亭子
作者：郭祥正
朝代：宋

paragraphs: 孤亭壓危峰，絕景入平眺。
雙崕控巢水，禹力萬古耀。
林傾乾象闢，濤淙地軸掉。
茅茨數椽屋，噫哉魏武廟。
心殊岐山伯，跡異甘棠召。
荒戍傳遺靈，血食豈亡誚。
吞吳勢雖壯，晉起國旋剽。
樓船戰士去，滄浪盡魚釣。
平時欲何爲，覽古謾長嘯。
愁烟起孤壑，白鳥聚殘照。
誰令五月來，不見萬山燒。
又復想大雪，下上玉巖嶠。
重遊莫能期，將歸且停趬。
詩辭捜亦苦，物狀竟難肖。
終篇寫亭壁，翻慚畫師妙。